S obzirom na to da će Agencija raspoređivati stručnjake iz vlastitog osoblja u timove za potporu u pitanjima azila te osim toga u intervencijsku skupinu za azil, prijedlogom se predviđa mogućnost da Agencija nabavi ili unajmi vlastitu tehničku opremu. To ne utječe na obvezu država članica da osiguraju potrebne objekte i opremu kako bi Agencija mogla pružati operativnu i tehničku pomoć, što bi trebalo biti nadopuna opremi koju osiguravaju druge agencije Unije.

Agencija će rasporediti timove za potporu u pitanjima azila u države članice kako bi im pružila operativnu i tehničku pomoć. Ti će timovi za potporu u pitanjima azila biti sastavljeni od stručnjaka iz država članica ili stručnjaka koje države članice upućuju Agenciji te stručnjaka iz osoblja Agencije. U slučajevima kad su sustavi azila i prihvata izloženi nerazmjernom pritisku koji ih izlaže posebno teškim i hitnim zahtjevima, Agencija će organizirati i koordinirati sveobuhvatan skup operativnih i tehničkih mjera. To se može učiniti na zahtjev države članice ili na prijedlog Agencije. U slučajevima kad unatoč nerazmjernom pritisku dotična država članica ne traži pomoć ili ne prihvati ponudu Agencije, odnosno ne poduzme dostatne mjere te tako ugrozi funkcioniranje CEAS-a, Komisija može putem provedbenog akta donijeti odluku kojom se utvrđuje najmanje jedna operativna i tehnička mjera koju bi Agencija trebala poduzeti radi potpore dotičnoj državi članici. U tu će svrhu Agencija uspostaviti intervencijsku skupinu za azil koja će imati pričuvu od najmanje 500 stručnjaka iz država članica.

(6)Ostali aspekti

U poglavlju 7. prijedloga utvrđuju se odredbe o zaštiti osobnih podataka te se Agenciji daju ovlasti za obradu osobnih podataka. Pri obradi osobnih podataka Agencija je ograničena na svrhu obavljanja svojih zadaća pri pružanju operativne i tehničke pomoći, olakšavanja razmjene informacija s državama članicama i drugim agencijama Unije, posebno u kontekstu timova za potporu upravljanju migracijama, te analize informacija o stanju azila. Agencija će, u suradnji s Europskom agencijom za operativno upravljanje opsežnim informacijskim sustavima u području slobode, sigurnosti i pravde (eu-LISA) razviti i informacijski sustav u okviru kojeg će se moći razmjenjivati povjerljivi podaci te će i upravljati tim sustavom.

U pogledu suradnje Agencije, poglavljem 8. obuhvaćena je suradnja Agencije s Danskom i s pridruženim zemljama, suradnja s trećim zemljama te suradnja s drugim tijelima Unije i međunarodnim organizacijama, posebno UNHCR-om. Ti aspekti nisu sasvim novi u usporedbi s trenutačnim ovlastima EASO-a, u kojima je suradnja s dionicima važan aspekt.

Glavna se promjena u tom poglavlju odnosi na članak 35. o suradnji s trećim zemljama, koji je sad strukturiraniji i njime se jasnije predviđaju mogućnosti suradnje Agencije s trećim zemljama. Njime se utvrđuje da Agencija koordinira ne samo razmjenu informacija, nego i operativnu suradnju država članica i trećih zemalja te da dužnosnici iz trećih zemalja mogu biti pozvani kao promatrači operativnih aktivnosti Agencije. U pogledu preseljenja Agencija će nastaviti koordinirati razmjenu informacija i druge radnje koje poduzimaju države članice, uključujući programe koji se provode na razini Europske unije. Agencija će također moći sudjelovati u provedbi međunarodnih sporazuma koje je Unija sklopila s trećim zemljama.

Poglavlje 9. odnosi se na organizaciju Agencije. U tom je poglavlju prikazana postojeća organizacija EASO-a i prati se zajednički pristup decentraliziranim agencijama oko kojeg su se dogovorili Europski parlament, Vijeće i Komisija. Razlika je u odnosu na postojeću strukturu u tome što se prijedlogom predviđa radno mjesto zamjenika izvršnog direktora s obzirom na to da su zadaće Agencije bitno proširene i da će se jednako tako do 2020. povećati i broj osoblja. Druga je razlika u usporedbi s trenutačnom organizacijom u pogledu savjetodavnog foruma. Taj bi forum trebao biti neovisan o Agenciji i u tu svrhu njime više neće predsjedati izvršni direktor; on bi trebao pomagati izvršnom direktoru i upravnom odboru u pitanjima povezanima s azilom.

Poglavljem 10. obuhvaćene su financijske odredbe, a poglavlje 11. sastoji se od općih odredaba. U financijskim se odredbama Agenciji daje mogućnost dodjele bespovratnih sredstava. Opće su odredbe jednake onima u postojećoj uredbi. Poglavljem 12. obuhvaćene su završne odredbe. U tom je poglavlju novost članak o postupku odbora kojim se želi obuhvatiti mogućnost da Komisija donosi provedbene akte na temelju ovog prijedloga. Posljednjim su poglavljem obuhvaćeni obveza Agencije da podnosi godišnje izvješće o svojim aktivnostima te evaluacija i preispitivanje Agencije.